RATCH เผยกำไร Q1/58 ลดลงเกินครึ่ง หลังโรงไฟฟ้าหงสาขาดทุน-หมดรายได้พิเศษ
RATCH เผยกำไร Q1/58 ลดลงกว่า 50% มาที่ 1.16 พันลบ. หลังโรงไฟฟ้าหงสาขาดทุน-หมดรายได้พิเศษ
13 พ.ค. 2558

บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH รายงานผลการดำเนินงานไตรมาส 1/58 สิ้นสุดวันที่ 31 มี.ค.58 (รวมบริษัทย่อย) มีกำไรสุทธิ 1.16 พันล้านบาท หรือมีกำไรสุทธิ 0.80 บาทต่อหุ้น ลดลง 51% จากช่วงเดียวกันของปีก่อนที่มีกำไรสุทธิ 2.37 พันล้านบาท หรือมีกำไรสุทธิ 1.63 บาทต่อหุ้น
ทั้งนี้ผลการดำเนินงานดังกล่าวที่ลดลง เนื่องจากบริษัทมีรายได้อื่นไตรมาสที่ 1 ปี 2558 จำนวน 53.69 ล้านบาท ลดลงจากไตรมาสที่ 1 ปี 2557 (256.94 ล้านบาท) เป็นจำนวน 203.25 ล้านบาท คิดเป็น 79.1% สาเหตุหลักเนื่องจากเมื่อไตรมาสที่ 1 ปี 2557 โรงไฟฟ้าไตรเอนเนอจี้ได้รับเงินชดเชยรายได้ค่าขายไฟและค่าอุปกรณ์โรงไฟฟ้าจากบริษัทประกันภัยเนื่องจากอุปกรณ์โรงไฟฟ้าเสียหาย จำนวนรวม 218.16 ล้านบาท
อีกทั้งบริษัท ไฟฟ้าหงสา จำกัด ซึ่งเป็นกิจการที่ควบคุมร่วมกัน มีผลการดำเนินงานขาดทุนในสัดส่วนร้อยละ 40 จำนวน 170.56 ล้านบาท ซึ่งเป็นผลมาจากโครงการโรงไฟฟ้า หงสายังอยู่ระหว่างการก่อสร้าง